CELEX: C2004/179/33
Language: el
Date: 2004-07-10 00:00:00
Title: Υπόθεση Τ-175/04: Προσφυγή του Donal Gordon κατά της Επιτροπής των Ευρωπαϊκών Κοινοτήτων, η οποία ασκήθηκε στις 7 Μαΐου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/17
            
         Προσφυγή του Donal Gordon κατά της Επιτροπής των Ευρωπαϊκών Κοινοτήτων, η οποία ασκήθηκε στις 7 Μαΐου 2004
   (Υπόθεση Τ-175/04)
   (2004/C 179/33)
   Γλώσσα διαδικασίας: η αγγλική
   Ο Donal Gordon, κάτοικος Βρυξελλών (Βέλγιο), εκπροσωπούμενος από τον M. Byrne, solicitor, άσκησε στις 7 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της αρμόδιας για τους διορισμούς αρχής επί της υπ' αριθμόν R/402/03 ενστάσεως του προσφεύγοντος,
            
         
               —
            
            
               να κηρύξει άκυρη την απόφαση της Επιτροπής, της 26ης Απριλίου 2002, για τις γενικές διατάξεις εφαρμογής του άρθρου 43 του Κανονισμού Υπηρεσιακής Καταστάσεως, ή κάθε άλλο συναφές ισχύον μέτρο, καθόσον με αυτήν επιβάλλεται η οριστικοποίηση των εκθέσεων πριν την ολοκλήρωση της επεξεργασίας όλων των διοικητικών προσφυγών που υπέβαλαν υπάλληλοι του ίδιου βαθμού που εργάζονται στην ίδια υπηρεσιακή μονάδα,
            
         
               —
            
            
               να κηρύξει άκυρη την εγκύκλιο 99-2002, της 3ης Δεκεμβρίου 2002, ή κάθε άλλο συναφές ισχύον μέτρο, καθόσον με αυτήν επιβάλλεται μέσος όρος κατά τη βαθμολόγηση,
            
         
               —
            
            
               να επιδικάσει στον προσφεύγοντα αποζημίωση έναντι της υλικής ζημίας που υπέστησαν η σταδιοδρομία του, το ηθικό του και η υγεία του,
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας.
            
         Ισχυρισμοί και κύρια επιχειρήματα
   Προς στήριξη των αιτημάτων του, ο προσφεύγων επικαλείται καταρχάς παράβαση ουσιώδους τύπου της διαδικασίας και των δικαιωμάτων άμυνας, διότι ο υπάλληλος που θεώρησε την έκθεση δεν συζήτησε με τον προσφεύγοντα υπάλληλο εντός 5 εργασίμων ημερών, όπως επιτάσσει το άρθρο 7 παράγραφος 5 της αποφάσεως της Επιτροπής για τις γενικές διατάξεις εφαρμογής του άρθρου 43 του Κανονισμού Υπηρεσιακής Καταστάσεως.
   Ο προσφεύγων επικαλείται επίσης καταφανές σφάλμα εκτιμήσεως του υπαλλήλου που θεώρησε την έκθεση εξελίξεως της σταδιοδρομίας του, σφάλμα που οφείλεται σε αναξιόπιστα και αντιφατικά πληροφοριακά στοιχεία που ο υπάλληλος αυτός είχε στη διάθεσή του. Ο προσφεύγων επικαλείται, περαιτέρω, κατάχρηση εξουσίας, διότι ο υπάλληλος δεν προέβη σε καμία ενέργεια για τη διόρθωση του εν λόγω καταφανούς σφάλματος εκτιμήσεως.
   Τέλος, ο προσφεύγων επικαλείται παράβαση ουσιώδους τύπου της διαδικασίας και παραβίαση των δικαιωμάτων άμυνας, καθόσον το εσωτερικό σύστημα διοικητικής προσφυγής που θεσπίζεται με την απόφαση της Επιτροπής, της 26ης Απριλίου 2002, κατέστη εγγενώς αναποτελεσματικό λόγω του ότι, κατά τον χρόνο της ασκήσεως της διοικητικής προσφυγής, οι εκθέσεις που αφορούσαν υπαλλήλους της ίδιας υπηρεσιακής μονάδας και με τις οποίες συνδέεται η προσβαλλόμενη έκθεση δια του μέσου όρου της βαθμολογήσεως, είχαν αμετακλήτως οριστικοποιηθεί και λόγω του περιορισμένου αριθμού βαθμών που προορίζονται να χρησιμοποιηθούν σε περίπτωση που γίνει δεκτή κάποια προσφυγή.